სატენდერო ტექნიკური სპეციფიკაცია
ლიფტებისა და ესკალატორების ტექნიკური მომსახურება
1. ტენდერის მიზანი
წინამდებარე ტექნიკური სპეციფიკაციის მიზანია თბილისში მდებარე კომპანიის სავაჭრო ობიექტებში არსებული ლიფტებისა და ესკალატორების გეგმური, პრევენციული და გაუთვალისწინებელი ტექნიკური მომსახურების შესყიდვა.
მომსახურების ძირითადი მიზნებია:
· ლიფტებისა და ესკალატორების უსაფრთხო და გამართული მუშაობის უზრუნველყოფა;
· ტექნიკური გაუმართაობებისა და გაუთვალისწინებელი გაჩერებების პრევენცია;
· მოწყობილობების ტექნიკური რესურსისა და ექსპლუატაციის ვადის შენარჩუნება;
· ავარიულ შემთხვევებზე დროული რეაგირება;
· მომსახურების ხარისხისა და შესრულებული სამუშაოების სისტემური კონტროლი.
2. მომსახურების ობიექტები და მოწყობილობების ჩამონათვალი
მომსახურება უნდა განხორციელდეს თბილისში მდებარე შემდეგ სავაჭრო ცენტრებში:
	სავაჭრო ცენტრი
	ბრენდი
	ლიფტი
	ესკალატორი

	ისთ ფოინთი
	ZARA
	1
	2

	ისთ ფოინთი
	MASSIMO DUTTI
	1
	—

	ისთ ფოინთი
	MANGO
	—
	2

	თბილისი მოლი
	ZARA
	1
	2

	თბილისი მოლი
	MARKS & SPENCER
	1
	2

	სითი მოლი საბურთალო
	ZARA
	2
	2

	სულ
	
	6
	10


მომსახურების საერთო მოცულობა: 16 მოწყობილობა — 6 ლიფტი და 10 ესკალატორი (5 წყვილი).
მომსახურების ფარგლებში არ შედის მოძრავი ბილიკები (Travelators) ან სხვა ტიპის მოწყობილობები.
3. მომსახურების ზოგადი მოთხოვნები
მომსახურე კომპანიამ უნდა უზრუნველყოს:
3.1. ყველა ჩამოთვლილი მოწყობილობის ტექნიკური მომსახურება მწარმოებლის ინსტრუქციების, ტექნიკური მოთხოვნებისა და საქართველოში მოქმედი კანონმდებლობის შესაბამისად.
3.2. თითოეული მოწყობილობის საწყისი ტექნიკური მდგომარეობის შეფასება და არსებული ხარვეზების დოკუმენტირება.
3.3. პრევენციული ტექნიკური მომსახურების გეგმის შემუშავება თითოეული მოწყობილობის ტიპისა და ტექნიკური მდგომარეობის გათვალისწინებით.
3.4. გეგმური და გაუთვალისწინებელი ტექნიკური სამუშაოების შესრულება შესაბამისი კვალიფიკაციის მქონე პერსონალის მიერ.
3.5. მომსახურებისთვის საჭირო ხელსაწყოებისა და ინდივიდუალური დაცვის საშუალებების უზრუნველყოფა საკუთარი ხარჯით.
3.6. სამუშაოების უსაფრთხოდ შესრულება ისე, რომ არ შეიქმნას საფრთხე მომხმარებლებისთვის, თანამშრომლებისთვის ან სავაჭრო ცენტრის ინფრასტრუქტურისთვის.
4. გეგმური და პრევენციული ტექნიკური მომსახურება
მომსახურე კომპანიამ უნდა უზრუნველყოს თითოეული ლიფტისა და ესკალატორის გეგმური ტექნიკური შემოწმება და პრევენციული მომსახურება არანაკლებ თვეში ერთხელ.
მომსახურება უნდა მოიცავდეს, მაგრამ არ შემოიფარგლებოდეს შემდეგი სამუშაოებით:
4.1. ლიფტები
· ლიფტის კაბინის, კარებისა და კარის მექანიზმების შემოწმება;
· კარების სენსორებისა და უსაფრთხოების სისტემების შემოწმება;
· მართვის სისტემისა და ელექტრონული კომპონენტების შემოწმება;
· სამუხრუჭე სისტემისა და ამწე მექანიზმის შემოწმება;
· უსაფრთხოების მოწყობილობებისა და ავარიული გაჩერების სისტემის შემოწმება;
· სიგნალიზაციისა და კავშირის სისტემის შემოწმება;
· საჭიროების შემთხვევაში, მოძრავი და მექანიკური ნაწილების გაწმენდა, შეზეთვა და რეგულირება;
· ტექნიკური გაუმართაობისა და ცვეთის ნიშნების გამოვლენა.
4.2. ესკალატორები
· საფეხურებისა და საფეხურების ჯაჭვის მდგომარეობის შემოწმება;
· მოაჯირის მოძრაობისა და მდგომარეობის შემოწმება;
· ამძრავი და სამუხრუჭე სისტემების შემოწმება;
· საფეხურების უსაფრთხოების სენსორებისა და სავარცხლის ფირფიტების შემოწმება;
· ავარიული გაჩერების ღილაკებისა და უსაფრთხოების მექანიზმების შემოწმება;
· ელექტრო და მართვის სისტემების შემოწმება;
· საჭიროების შემთხვევაში, მექანიკური ნაწილების გაწმენდა, შეზეთვა და რეგულირება;
· დაზიანებული ან ცვეთადი კომპონენტების გამოვლენა.
მომსახურე კომპანიამ უნდა წარმოადგინოს დეტალური პრევენციული მომსახურების გეგმა, რომელშიც მითითებული იქნება თითოეული სამუშაოს შესრულების სიხშირე და პროცედურა.
5. გაუთვალისწინებელი ტექნიკური მომსახურება და ავარიული რეაგირება
მომსახურე კომპანია ვალდებულია უზრუნველყოს ტექნიკურ გაუმართაობებზე დროული რეაგირება.
5.1. ლიფტში მგზავრის ჩარჩენის შემთხვევა
· რეაგირება უნდა განხორციელდეს 24/7 რეჟიმში;
· შეტყობინების მიღებიდან არაუგვიანეს 60 წუთისა ტექნიკური ჯგუფი უნდა გამოცხადდეს ობიექტზე და დაიწყოს შესაბამისი სამუშაოები;
· მგზავრის უსაფრთხო გათავისუფლება უნდა განხორციელდეს დადგენილი უსაფრთხოების პროცედურების დაცვით.
5.2. სხვა ტექნიკური გაუმართაობები
· მომსახურე კომპანია ვალდებულია შეტყობინების მიღებიდან არაუგვიანეს 90 წუთისა გამოცხადდეს ობიექტზე და დაიწყოს პრობლემის შეფასება და შესაბამისი სამუშაოები;
· რეაგირება უნდა იყოს უზრუნველყოფილი სავაჭრო ცენტრის სამუშაო საათებში, 10:00-დან 22:00 საათამდე.
5.3. გაუმართაობის აღმოფხვრა
თუ ტექნიკური გაუმართაობის აღმოფხვრა ადგილზე დაუყოვნებლივ შეუძლებელია, მომსახურე კომპანია ვალდებულია:
· დაუყოვნებლივ აცნობოს დამკვეთს არსებული პრობლემის შესახებ;
· წარმოადგინოს გაუმართაობის მიზეზის შეფასება;
· მიუთითოს საჭირო სათადარიგო ნაწილები ან დამატებითი სამუშაოები;
· განსაზღვროს პრობლემის აღმოფხვრის სავარაუდო ვადა;
· დამკვეთთან შეათანხმოს აღდგენის გეგმა.
მომსახურე კომპანიამ უნდა უზრუნველყოს გაუმართაობის მიზეზის დადგენა და განმეორებითი პრობლემების თავიდან აცილების მიზნით შესაბამისი რეკომენდაციების წარმოდგენა.
6. სარემონტო სამუშაოების შესრულების პირობები
ვინაიდან მომსახურების ობიექტები განთავსებულია მოქმედ სავაჭრო ცენტრებში, მომსახურე კომპანია ვალდებულია გაითვალისწინოს მათი სამუშაო რეჟიმი და შიდა რეგულაციები.
ტექნიკური გაუმართაობის შესახებ შეტყობინების მიღებისას რეაგირება და პრობლემის პირველადი შეფასება უნდა განხორციელდეს დადგენილი SLA ვადების შესაბამისად, სამუშაო საათების მიუხედავად.
სარემონტო სამუშაოები უნდა შესრულდეს შემდეგი პრინციპით:
· მსუბუქი ხასიათის სამუშაოები — სავაჭრო ცენტრის სამუშაო საათებში, 10:00–22:00 პერიოდში;
· მასშტაბური, ხმაურიანი ან მნიშვნელოვანი ტექნიკური ჩარევა — სავაჭრო ცენტრის არასამუშაო საათებში, 22:00–10:00 პერიოდში.
სამუშაოების დაწყების დრო და გეგმა წინასწარ უნდა შეთანხმდეს დამკვეთსა და შესაბამისი სავაჭრო ცენტრის ადმინისტრაციასთან დამკვეთის მიერ
ადამიანების უსაფრთხოებისთვის ან დამატებითი ზიანის თავიდან ასაცილებლად აუცილებელი გადაუდებელი ღონისძიებები უნდა განხორციელდეს დაუყოვნებლივ, დროის მონაკვეთის მიუხედავად.
7. სათადარიგო ნაწილები და მასალები
7.1. მომსახურე კომპანიამ უნდა უზრუნველყოს ტექნიკური მომსახურებისთვის საჭირო ხელსაწყოებისა და სახარჯი მასალების ხელმისაწვდომობა.
7.2. სათადარიგო ნაწილების, ძირითადი და ცვეთადი კომპონენტების ღირებულება უნდა იყოს წარმოდგენილი ცალკე, ყოველთვიური მომსახურების საფასურისგან დამოუკიდებლად.
7.3. სათადარიგო ნაწილის ან კომპონენტის შეცვლა დასაშვებია მხოლოდ დამკვეთის წინასწარი წერილობითი თანხმობით.
7.4. მომსახურე კომპანიამ უნდა წარმოადგინოს შესაცვლელი ნაწილის დასახელება, ტექნიკური მახასიათებლები, რაოდენობა, ფასი და მიწოდების სავარაუდო ვადა.
7.5. გამოყენებული სათადარიგო ნაწილები უნდა იყოს ორიგინალი ან მწარმოებლის მიერ დაშვებული ეკვივალენტური პროდუქტი.
7.6. მომსახურე კომპანიამ კომერციულ შეთავაზებაში ცალკე უნდა განსაზღვროს სათადარიგო ნაწილებსა და შესრულებულ სარემონტო სამუშაოებზე საგარანტიო პირობები.
8. მომსახურების დოკუმენტირება და ანგარიშგება
მომსახურე კომპანიამ უნდა უზრუნველყოს ყველა გეგმური და გაუთვალისწინებელი ვიზიტის დოკუმენტირება.
ყოველი ვიზიტის დასრულების შემდეგ უნდა მომზადდეს მომსახურების ანგარიში (Service Checklist), რომელშიც აისახება:
· მომსახურების თარიღი და დრო;
· სავაჭრო ცენტრი და მოწყობილობის იდენტიფიკაცია;
· შესრულებული სამუშაოების ჩამონათვალი;
· შემოწმებული კომპონენტები;
· გამოვლენილი ხარვეზები და ტექნიკური მდგომარეობის შეფასება;
· საჭირო დამატებითი სამუშაოები ან სათადარიგო ნაწილები;
· პრობლემის აღმოფხვრის სტატუსი;
· ტექნიკოსის სახელი და ხელმოწერა.
ანგარიში უნდა წარედგინოს დამკვეთის უფლებამოსილ წარმომადგენელს დასადასტურებლად.
ყოველთვიური ანგარიში
მომსახურე კომპანიამ ყოველი თვის დასრულების შემდეგ უნდა წარმოადგინოს ერთიანი ანგარიში, რომელიც მოიცავს:
· ყველა მოწყობილობაზე ჩატარებული გეგმური მომსახურების სტატუსს;
· გაუთვალისწინებელი გამოძახებების რაოდენობას;
· გამოვლენილ ტექნიკურ გაუმართაობებს;
· რეაგირებისა და პრობლემის აღმოფხვრის დროს;
· განმეორებითი გაუმართაობების ჩამონათვალს;
· შეცვლილი ნაწილებისა და შესრულებული სარემონტო სამუშაოების ინფორმაციას;
· მოწყობილობების ტექნიკური მდგომარეობის შეფასებას;
· მომდევნო პერიოდისთვის რეკომენდაციებს.
9. ჯანმრთელობა, უსაფრთხოება და პერსონალის კვალიფიკაცია
9.1. მომსახურე კომპანიამ უნდა უზრუნველყოს სამუშაოების შესრულება შრომის უსაფრთხოების მოქმედი მოთხოვნების შესაბამისად.
9.2. ტექნიკური პერსონალი უზრუნველყოფილი უნდა იყოს შესაბამისი ინდივიდუალური დაცვის საშუალებებით, მათ შორის სპეციალური ფეხსაცმლით, დამცავი ჩაფხუტით, ამრეკლი ჟილეტითა და სხვა საჭირო აღჭურვილობით.
9.3. სამუშაოებს უნდა ასრულებდნენ შესაბამისი გამოცდილებისა და კვალიფიკაციის მქონე სპეციალისტები.
9.4. პრეტენდენტმა უნდა წარმოადგინოს ინფორმაცია კომპანიის გამოცდილების, ტექნიკური პერსონალის კვალიფიკაციისა და კანონმდებლობით მოთხოვნილი ლიცენზიებისა და ნებართვების შესახებ.
9.5. ხელშეკრულების გაფორმებიდან არაუგვიანეს 5 კალენდარული დღისა მომსახურე კომპანიამ უნდა უზრუნველყოს დამკვეთის შესაბამისი თანამშრომლების ინსტრუქტაჟი მოწყობილობების უსაფრთხო ექსპლუატაციისა და ლიფტში ჩარჩენილი მგზავრის უსაფრთხო გათავისუფლების პროცედურების შესახებ. ინსტრუქტაჟი უნდა დადასტურდეს შესაბამისი დოკუმენტით.
9.6. მომსახურე კომპანიამ უნდა დაიცვას სავაჭრო ცენტრების შიდა უსაფრთხოების წესები და სამუშაოების შესრულებისას კოორდინაცია გაუწიოს დამკვეთისა და სავაჭრო ცენტრის უფლებამოსილ წარმომადგენლებს.
10. მომსახურების ხარისხის მაჩვენებლები (SLA / KPI)
მომსახურების ხარისხის შეფასება განხორციელდება შემდეგი ძირითადი მაჩვენებლების მიხედვით:
	მაჩვენებელი
	მოთხოვნა

	გეგმური მომსახურების შესრულება
	100% შეთანხმებული გრაფიკის შესაბამისად

	ლიფტში მგზავრის ჩარჩენის შემთხვევაზე რეაგირება
	არაუმეტეს 60 წუთისა, 24/7

	სხვა ტექნიკურ გაუმართაობებზე რეაგირება
	არაუმეტეს 90 წუთისა, 10:00–22:00

	მომსახურების დოკუმენტირება
	100% ვიზიტზე

	ყოველთვიური ანგარიშის წარდგენა
	ყოველთვიურად

	კრიტიკული გაუმართაობის შეტყობინება
	დაუყოვნებლივ

	განმეორებითი გაუმართაობის ანალიზი
	მიზეზის დადგენა და პრევენციული ღონისძიებების შეთავაზება


პრეტენდენტმა კომერციულ შეთავაზებაში დამატებით უნდა მიუთითოს ტექნიკური გაუმართაობის აღმოფხვრის საშუალო დრო, სათადარიგო ნაწილების მიწოდების სავარაუდო ვადები და ტექნიკური ჯგუფის ხელმისაწვდომობა.
11. პრეტენდენტის საკვალიფიკაციო მოთხოვნები
პრეტენდენტმა სატენდერო წინადადებასთან ერთად უნდა წარმოადგინოს:
1. კომპანიის შესახებ ზოგადი ინფორმაცია;
2. ლიფტებისა და ესკალატორების მომსახურების გამოცდილების დამადასტურებელი ინფორმაცია;
3. შესაბამისი ლიცენზიები, ნებართვები და სერტიფიკატები, თუ ისინი კანონმდებლობით მოითხოვება;
4. ტექნიკური პერსონალის რაოდენობა და კვალიფიკაცია;
5. ავარიული რეაგირების ორგანიზების აღწერა;
6. მომსახურების გეგმა და სამუშაო გრაფიკი;
7. სათადარიგო ნაწილების უზრუნველყოფის შესაძლებლობა;
8. მსგავსი პროექტების ან მომსახურების გამოცდილების დამადასტურებელი ინფორმაცია.
12. კომერციული შეთავაზების მოთხოვნები
პრეტენდენტმა კომერციული შეთავაზება უნდა წარმოადგინოს შემდეგი სტრუქტურით:
	№
	მომსახურების დასახელება
	რაოდენობა
	ყოველთვიური ფასი
	წლიური ფასი

	1
	ლიფტების გეგმური და პრევენციული მომსახურება
	6
	
	

	2
	ესკალატორების გეგმური და პრევენციული მომსახურება
	10
	
	

	3
	გაუთვალისწინებელი გამოძახებები და ავარიული რეაგირება
	
	
	

	4
	სხვა დამატებითი მომსახურება
	
	
	


პრეტენდენტმა ცალკე უნდა მიუთითოს:
· ყოველთვიური მომსახურების ფიქსირებული ღირებულება;
· ღირებულება დღგ-ის ჩათვლით და დღგ-ის გარეშე;
· სათადარიგო ნაწილებისა და ძირითადი კომპონენტების ფასების პოლიტიკა;
· დამატებითი სამუშაოების საათობრივი ტარიფი, თუ ასეთი მომსახურება ცალკე ანაზღაურდება;
· საგარანტიო პირობები;
· გადახდის პირობები;
· შეთავაზების მოქმედების ვადა.
პრეტენდენტმა მკაფიოდ უნდა განსაზღვროს, რომელი სამუშაოები შედის ყოველთვიურ ფიქსირებულ მომსახურებაში და რომელი სამუშაოები ანაზღაურდება დამატებით.
13. მომსახურების კონტროლი და ტენდერის შეფასება
დამკვეთი უფლებამოსილია პერიოდულად შეაფასოს მომსახურების ხარისხი, შესრულებული სამუშაოების სიზუსტე, რეაგირების დრო და ანგარიშგების სისრულე.
მომსახურე კომპანიამ უნდა უზრუნველყოს გამოვლენილ ხარვეზებზე შესაბამისი რეაგირება და დამკვეთისთვის მაკორექტირებელი ღონისძიებების გეგმის წარდგენა.
პრეტენდენტების შეფასება განხორციელდება წარმოდგენილი ტექნიკური და კომერციული წინადადებების, მომსახურების გამოცდილების, ტექნიკური შესაძლებლობებისა და შეთავაზებული SLA პირობების საფუძველზე.

დოკუმენტის სტატუსი: სატენდერო ტექნიკური სპეციფიკაცია.
მომსახურების არეალი: თბილისი — ისთ ფოინთი, თბილისი მოლი და სითი მოლი საბურთალო.
მომსახურების საერთო მოცულობა: 6 ლიფტი და 10 ესკალატორი.

